Official Journal L 167 , 06/07/1996 P. 0058 - 0059



ROZHODNUTIE KOMISIE zo 4. júla 1996, ktoré sa týka ochranných opatrení v súvislosti s dovozom zvierat a produktov zo zvierat z bývalej juhoslovanskej republiky Macedónsko z dôvodu vypuknutia slintačky a krívačky (Text s významom pre EHP) (96/414ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/675/EHS z 10. decembra 1990, ktorou sa ustanovujú zásady upravujúce organizovanie veterinárnych kontrol produktov vstupujúcich do spoločenstva z tretích krajín[1], naposledy zmenenú a doplnenú smernicou 95/52/ES[2], najmä na jej článok 19 ods. 6, so zreteľom na smernicu Rady 91/496/EHS z 15. júla 1991, ktorou sa ustanovujú zásady upravujúce organizovanie veterinárnych kontrol zvierat vstupujúcich do spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS[3], naposledy zmenenú a doplnenú Aktom o pristúpení Rakúska, Fínska a Švédska, najmä na jej článok 18 ods. 1, keďže ohniská slintačky a krívačky sa vyskytli v bývalej juhoslovanskej republike Macedónsko; keďže na základe inšpekcie Komisie vykonanej na mieste sa ukazuje, že orgány v bývalej juhoslovanskej republike Macedónsko nie sú schopné uskutočniť potrebné kontroly na prevenciu rozšírenia ochorenia; keďže situácia v bývalej juhoslovanskej republike Macedónsko predstavuje vážnu hrozbu pre stáda v členských štátoch z hľadiska obchodovania s určitými živočíšnymi produktmi; keďže je náležité vykonať príslušné opatrenia na ochranu spoločenstva pred rizikom zavlečenia tohto ochorenia; keďže rozhodnutie Komisie 93/242/EHS z 30. apríla 1993, ktoré sa týka dovozu do spoločenstva určitých živých zvierat a ich produktov pochádzajúcich z určitých európskych krajín v súvislosti so slintačkou a krívačkou[4], naposledy zmenené a doplnené rozhodnutím 95/295/ES[5], upravuje zákaz dovozu živých zvierat citlivých druhov z a prostredníctvom určitých krajín vrátane bývalej juhoslovanskej republiky Macedónsko; keďže toto rozhodnutie umožňuje za určitých podmienok dovoz čerstvého mäsa a určitých mäsových produktov z a prostredníctvom týchto krajín; keďže rozhodnutie Komisie 95/340/ES[6], naposledy zmenené a doplnené rozhodnutím 96/325/ES[7], uvádza zoznam tretích krajín, z ktorých členské štáty povoľujú dovozy surového mlieka, tepelne ošetreného mlieka a produktov na báze mlieka; keďže bývalá juhoslovanská republika Macedónsko je zahrnutá do tohto zoznamu; keďže je potrebné zabezpečiť, aby sa akékoľvek dovážané mliečne produkty podrobili ošetreniu dostatočnému na zničenie vírusu; keďže smernica Rady 92/118/EHS zo 17. decembra 1992, ktorou sa ustanovujú požiadavky na zdravie zvierat a ľudí, riadiace obchod v spoločenstve a dovozy výrobkov do spoločenstva, ktoré nepodliehajú daným požiadavkám ustanoveným v osobitných pravidlách spoločenstva uvedených v prílohe A (I) k smernici 89/662/EHS a vzhľadom na patogény, k smernici 90/425/EHS[8], naposledy zmenenej a doplnenej rozhodnutím Komisie 96/405/ES[9], ustanovuje podmienky pre dovoz zvieracích čriev, koží a kožiek, kostí a produktov z kostí, rohov a produktov z rohov, kopýt a produktov z kopýt, poľovníckych trofejí a nespracovanej vlny a vlasu; keďže tieto produkty možno dovážať, len ak sú ošetrené takým spôsobom, aby sa zničil vírus; keďže však určité ďalšie produkty sa môžu naďalej dovážať; keďže tento materiál predstavuje riziko; keďže, preto je potrebné zakázať dovoz určitých produktov zo zvierat z bývalej juhoslovanskej republiky Macedónsko; keďže však určité produkty možno dovážať, ak sa podrobili špecifickému ošetreniu; keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru; PRIJALA TOTO ROZHODNUTIE: Článok 1 Rozhodnutie Komisie 93/242/EHS sa mení a dopĺňa nasledovne: 1. V prílohe A poznámka pod čiarou (1), ktorá sa týka bývalej juhoslovanskej republiky Macedónsko, sa vypúšťa. 2. V prílohe B slová "bývalá juhoslovanská republika Macedónsko" sa vypúšťajú. Článok 2 1. Členské štáty nepovoľujú dovoz mlieka a produktov na báze mlieka pochádzajúceho z bývalej juhoslovanskej republiky Macedónsko, pokiaľ sa nepodrobili ošetreniu, ktoré plní požiadavky článku 3 rozhodnutia 95/340/ES. 2. Okrem ustanovení rozhodnutia 93/242/EHS členské štáty nepovoľujú dovoz nasledovných produktov hovädzích, ovčích, kozích a z ostatných párnokopytníkov, pochádzajúcich z územia bývalej juhoslovanskej republiky Macedónsko: - krvi a krvných produktov, ako to popisuje príloha I kapitola 7 k smernici 92/118/EHS, - surovín na výrobu krmív a farmaceutických alebo technických produktov, ako to popisuje príloha I kapitola 10 k smernici 92/118/EHS, - zvieracieho hnoja, ako to popisuje príloha I kapitola 14 k smernici 92/118/EHS. 3. Zákaz, o ktorom pojednáva prvá zarážka odseku 2, nebude platiť pre krvné produkty, ktoré sa podrobili ošetreniu upravenému v prílohe I kapitola 7 ods. 3 písm. b) k smernici 92/118/EHS. 4. Členské štáty zabezpečujú, že certifikáty sprevádzajúce živočíšne produkty ošetrené v súlade s odsekom 1 alebo 3 a oprávnené na zasielanie z bývalej juhoslovanskej republiky Macedónsko sú označené nasledovnými slovami: "Živočíšne produkty v súlade s rozhodnutím Komisie 96/414/ES, ktoré sa týkajú ochranných opatrení v súvislosti s dovozom zvierat a produktov zo zvierat z bývalej juhoslovanskej republiky Macedónsko z dôvodu ohnísk slintačky a krívačky". Článok 3 Členské štáty menia a dopĺňajú opatrenia, ktoré uplatňujú na obchodovanie tak, aby dosiahli súlad s týmto rozhodnutím. Bezodkladne o tom informujú Komisiu. Článok 4 Toto rozhodnutie je adresované členským štátom. V Bruseli 4. júla 1996 Za Komisiu Franz FISCHLER člen Komisie [1] Ú. v. ES L 373, 31.12.1990, s. 1. [2] Ú. v. ES L 265, 8.11.1995, s. 16. [3] Ú. v. ES L 268, 24.9.1991, s. 56. [4] Ú. v. ES L 110, 4.5.1993, s. 36. [5] Ú. v. ES L 182, 2.8.1995, s. 30. [6] Ú. v. ES L 200, 24.8.1995, s. 38. [7] Ú. v. ES L 123, 23.5.1996, s. 24. [8] Ú. v. ES L 62, 15.3.1993, s. 49. [9] Ú. v. ES L 165, 4.7.1996, s. 40.